Nõukogu määrus (EÜ) nr 1873/2002,

14. oktoober 2002,

millega määratakse kindlaks määruses (EÜ) nr 1638/98 sätestatud oliivisektori heakskiidetud ettevõtjate organisatsioonide koostatud tööprogrammide ühendusepoolse rahastamise piirmäärad ja sätestatakse erand määrusest nr 136/66/EMÜ

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades järgmist:

(1) Nõukogu 20. juuli 1998. aasta määruse (EÜ) nr 1638/98 (millega muudetakse määrust nr 136/66/EMÜ õli- ja rasvaturu ühise korralduse kehtestamise kohta) [3] artikli 4a lõike 1 alusel võivad oliiviõli tootvad liikmesriigid teatud piirides ning komisjoni poolt kehtestatavate tingimuste kohaselt reserveerida osa oliiviõli ja/või lauaoliivide tootjatele makstavast toetusest selleks, et ette näha ühendusepoolne rahastamine heakskiidetud tootjate organisatsioonide ja tootmisharudevaheliste organisatsioonide ning teiste heakskiidetud ettevõtjate organisatsioonide või nende ühenduste koostatud tööprogrammide jaoks ühes või mitmes nimetatud lõikes osutatud valdkonnas. Vastavalt nimetatud määruse artikli 4a lõike 3 esimesele taandele tuleks määrata nimetatud toetuse ülemmäär.

(2) Selleks et tööprogrammid oleksid tõhusad, peaks nendel programmidel olema esialgne eelarve, mida ei mõjuta igas liikmesriigis toodetava oliiviõli või lauaoliivide aastane maht. Ühendusepoolse rahastamise ülemmäär peaks seetõttu põhinema kindlaksmääratud parameetritel, näiteks määruse nr 136/66/EMÜ [4] artikli 5 lõikes 2 osutatud tootmistoetuse määral ühiku kohta ja nimetatud artikli lõikes 3 osutatud garanteeritud riiklikel kogustel.

(3) Vältimaks moonutuste tekkimist turul, tuleks sätestada süsteem, mis aitaks ära hoida, et liikmesriikide poolt vastavalt määruse nr 136/66/EMÜ artikli 5 lõikele 9 ja artikli 20d lõikele 1 ning määruse (EÜ) nr 1638/98 artikli 4a lõikele 1 oliiviõli või lauaoliivide tootmistoetusest kinnipeetud kogusumma ületab käesolevas määruses vastavalt määruse (EÜ) nr 1638/98 artikli 4a lõikele 1 kindlaksmääratud piirsummat.

(4) Heakskiidetud organisatsioonide tööprogrammide edendamiseks 2002/2003. ja 2003/2004. turustusaastal peaks liikmesriikidel olema võimalik suunata määruse nr 136/66/EMÜ artikli 5 lõikes 9 ja artikli 20d lõikes 1 osutatud tootmistoetusest kinnipeetud summad nimetatud tööprogrammidele. Selleks peaks liikmesriikidel olema võimalik vähendada kinnipeetavaid summasid või isegi tühistada need, kui heakskiidetud organisatsioonide tööprogrammide ressursid vastavalt suurenevad. Komisjonil peaksid olema volitused määrata kindlaks tähtaeg, mille jooksul seda võimalust võib kasutada,

ON VASTU VÕTNUD KÄESOLEVA MÄÄRUSE:

Artikkel 1

Alates 2002/2003. turustusaastast on vastavalt määruse (EÜ) nr 1638/98 artikli 4a lõikele 1 kinnipeetud toetuse osa ülemmäär iga liikmesriigi puhul 3 % määruse nr 136/66/EMÜ artikli 5 lõikes 3 kindlaksmääratud riikliku garanteeritud koguse ja nimetatud määruse artikli 5 lõikes 2 kindlaksmääratud tootmistoetuse ühiku määra (eurodes tonni kohta) korrutamisel saadud summast.

Artikkel 2

Erandina artiklist 1 vähendatakse 2002/2003. ja 2003/2004. turustusaasta puhul eelmises artiklis nimetatud 3 protsenti vajaduse korral pärast käesoleva määruse artikli 3 kohaldamist määruse nr 136/66/EMÜ artikli 5 lõikes 9 ja artikli 20d lõikes 1 sätestatud protsendipunkti võrra.

Artikkel 3

Erandina määruse nr 136/66/EMÜ artikli 5 lõikest 9 ja artikli 20d lõikest 1 võib iga liikmesriik 2002/2003. ja 2003/2004. turustusaasta puhul enne kindlaksmääratavat tähtaega vähendada nimetatud lõigetes osutatud protsente või jätta need sätted kohaldamata tingimusel, et selliselt vabanenud ressursid lisatakse vastavalt määruse (EÜ) nr 1638/98 artikli 4a lõikele 1 kinnipeetud toetuse summadele.

Komisjon määrab esimeses lõikes osutatud tähtaja kindlaks määruse nr 136/66/EMÜ artiklis 38 osutatud korras.

Artikkel 4

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. novembrist 2002.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 14. oktoober 2002

Nõukogu nimel

eesistuja

M. Fischer Boel

[1] Ettepanek on esitatud 1. juulil 2002 (Euroopa Ühenduste Teatajas seni avaldamata).

[2] Arvamus on esitatud 24. septembril 2002 (Euroopa Ühenduste Teatajas seni avaldamata).

[3] EÜT L 210, 28.7.1998, lk 32. Määrust on muudetud määrusega (EÜ) nr 1513/2001 (EÜT L 201, 26.7.2001, lk 4).

[4] EÜT 172, 30.9.1966, lk 3025/66. Määrust on viimati muudetud määrusega (EÜ) nr 1513/2001.

--------------------------------------------------